It-Tlieta, 24 ta' Diċembru 2019: L-għasar tal-Milied solenni, segwit mill-Quddiesa tal-Vġili fil-Konkatidral ta' San Ġwann, il-Belt Valletta. L-omelija tal-Arċisqof Charles J. Scicluna Is-solennità tal-Milied tibda billi nisimgħu lista twila ta' missirijiet. Fl-Evanġelju ta' San Mattew din il-lista tibda minn Abraham. Dan l-istess evanġelista jintroduċi din il-lista tan-nisel ta' Ġesù billi jgħid: "Ktieb in-nisel ta' Ġesù Kristu, bin David, bin Abraham" (Mt 1:1). Aħna qegħdin nifirħu għal dan il-miraklu kbir tat-tnissil. Il-ġenerazzjonijiet li jgħaddu minn Abraham jikkonfermaw il-wegħda tal-Mulej lil Abraham stess li minn nislu, għad jitbierku l-ġnus. L-evanġelista San Mattew jinsisti li fil-kalkolu ta' dan in-nisel, kien ċar li l-istennija waslet fil-milja tagħha. "Minn Abraham sa David 14-il nisel, minn David sal-eżilju ta' Babilonja 14-il nisel, mill-eżilju ta' Babilonja sal-Messija 14-il-nisel" (Mt 1:17). In-numru sebgħa, numru perfett, huwa mtenni għal tliet darbiet. Waslet il-milja taż-żminijiet. U nistgħu ngħidu li din il-ħaġa mhijiex biss avveniment ta' 2,000 sena ilu, imma l-Milied huwa attwali f'kull żmien; ta' kull sena jkun wasal iż-żmien li nilqgħu lill-Mulej. B'xi mod il-milja taż-żminijiet, hija u tixxennaq għall-Mulej, turi li għandha bżonnu. Ir-risposta tal-Mulej huwa li jibgħat lil Ibnu: "U jsemmih", permezz ta' Ġużeppi, "Ġesù għax hu jsalva l-poplu tiegħu minn dnubiethom"! (Lq 1:21). Isem ieħor li jfakkar Iżaija huwa Għimmanu-El "li bi lsienna jfisser Alla magħna" (Mt 1:23). Din hija r-risposta tal-Mulej għall-għatx li hemm fil-bniedem għalkemm dgħajjef: jiena se niġi nsalvak, jiena miegħek dejjem. Illum niċċelebraw din ir-risposta straordinarja tal-ħniena tal-Mulej li ma jistmerrx jinżel f'ġuf ta' verġni, li ma jiddejjaqx jinżel u jsir parti minn dan in-nisel, li mhux magħmul biss mill-qaddisin imma magħmul ukoll mill-midinbin u anke minn xi kriminal 'l hawn u 'l hemm. Għax meta tara n-nisel u l-lista ta' dawn il-persunaġġi, inti tirrealizza li fihom hemm il-ġabra tal-glorja u tal-miżerja tal-umanità. U l-Mulej jidħol f'din l-istorja bħala Salvatur, Alla magħna. Arċisqof ta' Malta Il-Qari tal-Quddiesa: Qari I: Iż 62, 1-5 Evanġelju: Mt 1, 1-25 www.knisja.mt www.knisja.mt/ritratti
Niċċelebraw it-twelid tal-Iben t'Alla li ma ġiex biex jikkundanna jew jiġġudika imma biex isalva